**Марија Спасовска** (5 октомври 2005

, Скопје) — македонска поп-пејачка, текстописец и композитор, која ја претставувала Македонија на Детската Евровизија. Во 2018 година во Минск, Белорусија, настапила со песната „*Дома*" и се пласирала на 12. место. Марија станала популарна во јавноста преку нејзиното учество на мјузиклот „*Тајно моја*", посветен на Тоше Проески и проектот *„Македонија во срце те носиме",* каде ја препеала песната *„Ој, Вардаре Македонски".*

Животопис
---------

Марија е родена на 5 октомври 2005 година во Скопје, Македонија. Марија на музичката сцена се појавува на само четири годишна возраст на детскиот фестивал „Поточиња" во Скопје, со песната „*Моето Кукле*". На 12-годишна возраст има издадено ЦД со 7 детски песни кои ги пеела на различни фестивали во Македонија.

Имала учество и награди на голем број музички фестивали во Македонија, но и надвор, како во Моска, Минск и Витебск, каде на фестивалот „*Славјански базар*" ја добила наградата за трето место со изведбата на песната „*Црно и Бело"* од Калиопи. Марија има освоено и други награди и признанија на европската музичка сцена за млади таленти, а настапувала и во неколку познати шоу програми за млади таленти во регионот каде постигнала забележителни успеси.

Марија Спасовска била дел од актерите кои играле во мјузиклот посветен на Тоше Проески, „*Тајно моја*". 

На 18 август 2018 година, се одржала аудицијата за избор на вокален интерпретатор кој ќе ја претставува Македонија на изборот за песна на Јуниорски Евросонг 2018, во организација на Македонската радио телевизија, а Марија била избрана едногласно од комисијата.

Марија настапила со песната „*Дома*" од композиторот Дарко Димитров, додека текстот го напишал заедно со Елена Ристеска. „*Дома*" визуелно ја дополнил и режисерот Чедо Поповски, а видео записот бил снимен во Македонската опера и балет. Режисер на сценскиот настап била Љупка Јакимовска. Марија го освоила 12 место од вкупно 20 натпреварувачи.

Во октомври 2022 година, Марија дебитирала на фестивалот Макфест во Штип, со песната „*Омилен*" за која текстот и музиката сама ги напишала, а аранжманот го направил Роберт Билбилов. Настапила на првата вечер, а со гласовите на публиката се пласирала и во финалето.

Летото 2023 година учествувала во проектот *„Македонија во срце те носиме",* каде биле преработени дванаесет патриотски македонски песни, а Марија ја препеала песната *„Ој, Вардаре Македонски"* од Јонче Христовски.

Во октомври 2023 година, Марија по втор пат настапила на фестивалот Макфест во Штип, со песната „*Темперамент*" за која, повторно како и минатата година, текстот и музиката сама ги напишала, а аранжманот го направил Иван Јованов.

Синглови
--------

### Спотови

| Име | Година | **Текст** | **Композитор** | Музички продуцент | Режисер на спот |
| --- | --- | --- | --- | --- | --- |
| *Дома* | 20 октомври 2018 | Дарко Димитров и Елена Ристеска | Дарко Димитров | Дарко Димитров | Чедо Поповски |
| *Сакам* | 5 декември 2019 | Марија Спасовска | Роберт Билбилов | Роберт Билбилов | Зоран Зонде Стојановски |
| *Број еден* | 5 април 2021 | Марија Спасовска | Марија Спасовска | Дарко Димитров | Зоран Зонде Стојановски |
| *Омилен* | 23 октомври 2022 | Марија Спасовска | Марија Спасовска | Роберт Билбилов | Никола Наумовски, Били Д. и Гордан Божиновски |
| *Венера* | 23 декември 2022 | Марија Спасовска | Марија Спасовска | Иван Јованов | Никола Наумовски, Били Д. и Гордан Божиновски |
| *Опасно* | 17 мај 2023 | Марија Спасовска | Марија Спасовска | Иван Јованов | Никола Наумовски, Били Д. и Гордан Божиновски |
| *Ој, Вардаре Македонски (преработка)* | 18 јули 2023 | Јонче Христовски и Виолета Томовска | Никола Мицевски | Никола Мицевски | Бојана и Васко Скендеровски |
| *Темперамент* | 23 октомври 2023 | Марија Спасовска | Марија Спасовска | Иван Јованов | Никола Наумовски и Гордан Божиновски |

Наводи
------

1. ↑  „Marija Spasovska - North Macedonia - Minsk 2018". *junioreurovision.tv* (англиски). Посетено на 2021-01-29.
2. 1 2  „„Македонијо во срце те носиме": Нов музички проект со 12 македонски патриотски песни во изведба на 12 македонски изведувачи!". *Kurir.mk*. Архивирано од изворникот на 2023-07-20. Посетено на 2023-07-20.
3. ↑  „Талентираната Марија ќе ја претставува Македонија на Јуниорскиот Евросонг (видео)". *Vistina.mk*. Посетено на 2023-07-10.
4. ↑  „Marija Spasovska". *junioreurovision.tv* (англиски). Посетено на 2023-07-10.
5. ↑  *Marija Spasovska - Omilen (Official Video)*, Посетено на 2023-10-23
6. ↑  *Marija Spasovska - Temperament (Makfest 2023)*, Посетено на 2023-10-23